- మార్కెట్లలో కొనసాగుతున్న స్తబ్దత
-  చిన్నబోయిన స్మాల్‌క్యాప్‌, మిడ్‌క్యాప్‌లు
-  బ్లూచిప్‌ల పనితీరు అంతంతే..
-  సూచీలన్నీ నేలచూపులే
-  దాదాపు 7.9 లక్షల కోట్ల సంపద ఆవిరి
-  మరింత కాలం ఇదే పరిస్థితి : విశ్లేషకులు
- నవతెలంగాణ, వాణిజ్య విభాగం
కోటి ఆశలతో ప్రారంభమైన 2016 నూతన సంవత్సరాది మదుపరుల అనుకున్న రీతిలో మురిపించలేక పోతోంది. కొత్త ఏడాది ప్రారంభమైన దాదాపు నెల రోజులు దగ్గరపడుతున్నప్పటికీ మార్కెట్లో పెద్దగా మెరుపులు ఏవీ నమోదు కాలేదు. చిన్న, దేశీయ మదుపరుల మదింపునకు సూచికగా నిలిచే చిన్న, మధ్య తరహా సూచీలు దాదాపు 10 శాతం వరకు కుంగటమే ఇందుకు తార్కాణం. బడాబాబులు, విదేశీ మదుపరులు ఎక్కువగా పెద్ద కంపెనీలకు చెందిన బ్లూచిప్‌ కంపెనీల స్టాక్‌లపైనే దృష్టిని నిలుపుతుండడంతో మిడ్‌క్యాప్‌, స్మాల్‌క్యాప్‌ సూచీల కంటే కూడా బీఎస్‌ఈ సూచీ సెన్సెక్స్‌ పనితీరు కాస్త మెరుగ్గా కనిపిస్తోంది. సెన్సెక్స్‌ ఈ ఏడాది ఇప్పటి వరకు కేవలం ఆరు శాతం మాత్రమే జారడం విశేషం.
ప్రతికూల అంశాల ప్రభావం..
ప్రపంచ వ్యాప్తంగా నెలకొన్న ప్రతికూల ప్రభావాలు దేశీయ మార్కెట్లను బాగా ప్రభావితం చేస్తున్నాయి. ముఖ్యంగా ముడిచమురు ధరలు 28 డాలర్ల దిగువకు జారుతుండడంతోపాటు విశ్వ ఆర్థిక వ్యవస్థ చోదక శక్తి చైనా ఆర్థిక పరిస్థితిపై నీలిమేఘాలు కమ్ముకోవడం కూడా ప్రపంచ వ్యాప్తంగా మదుపరుల సెంటిమెంట్‌ను బాగా ప్రభావితం చేస్తున్నాయి. ఫలితంగా ప్రధాన మార్కెట్లలో స్తబ్దత కనిపిస్తోంది. ఇదే పరిస్థితి దేశీయ మార్కెట్లలోనూ కనిపిస్తోంది. దేశీయంగా రూపాయి మారకపు విలువ 28 నెలల కనిష్ఠానికి చేరడం, పలు బడా కార్పొరేట్‌ కంపెనీలు ఆశించిన స్థాయికంటే కూడా దిగువన ఫలితాలను ప్రకటిస్తుండం మదుపరులను తాజా కొనుగోళ్ల నుంచి దూరంగా ఉంచుతున్నాయి. ఫలితంగా స్మాల్‌ క్యాప్‌, మిడ్‌క్యాప్‌ షేర్లు పతన బాట పడుతున్నాయి. ఫలితంగా కొత్త ఏడాదిలో మిడ్‌క్యాప్‌ సూచీ 8.52 శాతం జారింది. మరోవైపు చిన్నబాబులు కొనుగోలుకు ఆసక్తి చూపే స్మాల్‌క్యాప్‌ షేర్ల సూచీ 9.62 శాతం మేర క్షీణించింది. మరోవైపు సెన్సెక్స్‌ 65.24 శాతం క్షీణించింది. ఈ నెల 20 ఏడాది కనిష్ఠస్థాయైన 23,840 పాయింట్ల స్థాయికి పడిపోయింది. 2015లో ఇందుకు భిన్నమైన పరిస్థితి కనిపించింది. బడా కంపెనీల బ్లూచిప్‌ల కంటే కూడా ఈ షేర్లు మెరుగ్గా రాణించి 7.4 శాతం లాభాలను పంచాయి. 2014లో దాదాపు 30 శాతం మేర రాణించిన సెన్సెక్స్‌ 2015 1,381.88 పాయింట్ల మేర కుంగిన సంగతి తెలిసిందే. జనవరి 20న మిడ్‌క్యాప్‌ సూచీ చారిత్రాత్మక కనిష్ఠమైన 9,892 పాయింట్లకు చేరి మదుపరులకు చేదును పంచింది.
రూ.7.9 కోట్ల సంపద ఆవిరి..
కొత్త ఏడాదిలో మార్కెట్లో నెలకొన్న స్తబ్ధత కారణంగా భారీ కొనుగోళ్లు నిలిచిపోయి అమ్మకాలు నమోదవుతున్న నేపథ్యంలో మార్కెట్లో మదుపరులు దాదాపు రూ.7.9 కోట్ల మేర సంపదను కోల్పోయారు.
డిసెంబరు చివరి నాటికి రూ.1,00,37,734 కోట్లుగా ఉన్న మదుపరుల సంపద తాజాగా మార్కెట్‌ ముగిసే సమయానికి రూ.7.96 లక్షల కోట్ల మేర క్షీణించి రూ.92.40 కోట్లకు చేరింది. దేశీయ మార్కెట్ల నుంచి భారీగా నిధులు తరలిపోతుండడం మార్కెట్లను బాగా బలహీన పరుస్తోంది. విదేశీ మదుపరులు దాదాపు రూ.పదివేల సంపదను భారత ఈక్విటీ మార్కెట్ల నుంచి విదేశాలకు తరలించారు. మరింత కాలం ఇదే పరిస్థితి కొనసాగుతుందని విశ్లేషకులు చెబుతున్నారు.
మీ స్నేహితులకు రికమెండ్ చెయ్యండి